2012 թվականի հուլիսից մինչև 2013 թվականի ապրիլ ամիսը «Կենսաթոշակային համակարգի իրազեկման կենտորն» հիմնադրամը ԱՄՆ ՄԶԳ ֆինանսավորմամբ «Աջակցություն կենսաթոշակային իրազեկման եվ ֆինանսական գրագիտության բարձրացման գործընթացին» ծրագրի շրջանակում իրականացրել է ֆինանսական գրագիտության բարձրացմանն ուղղված ռազմավարություն ողջ Հանրապետությունում: Համագործակցելով պետական և մասնավոր հատվածների հետ` հիմնադրամը կարողացավ սեղմ ժամկետում առավելագույն արդյունավետությամբ իրագործել եկամտային հարկի իրազեկման արշավը: Միասնական եկամտային հարկի և էլեկտրոնային հաշվետվությունների ներդրումը կենսաթոշակային բարեփոխումների գործընթացում կարևորագույն օղակներից մեկն էր, և դրա պատշաճ իրականացումը պարտադիր կուտակային կենսաթոշակային բաղադրիչի գործարկման կարևոր նախապայման էր: ԿՀԻԿ հիմնադրամի ջանքերով մեծածավալ աշխատանք տարվեց գործատուների և հաշվապահների հետ` ներկայացնելով 2013 թվականից ներդրվող միասնական եկամտային հարկի հաշվարկման և ՀՀ ԿԱ ՊԵԿ Հաշվետվությունների ներկայացման էլեկտրոնային համակարգում գրանցման հայտերը և անձնավորված հաշվետվությունները ներկայացնելու կարգը: ԿՀԻԿ հիմանդրամը բոլոր մարզերում ստեղծեց իրազեկող դասընթացավարների խմբեր, որոնք տեղերում հատուկ կազմված ժամանակացույցով և օրակարգով սեմինարներ անցկացրեցին հաշվապահների համար: Նրանք աջակցեցին նաև նույնականացման քարտ ստանալու գործընթացին՝ համակարգելով հաշվապահների և գործատուների հոսքը դեպի անձնագրային բաժիններ՝ հերթերից խուսափելու նպատակով: Արդյունքում՝ նույնականացման քարտ ստանալու առաջին ամիսներին հնարավոր եղավ հերթերի մեծ կուտակումները կանխել կամ կարգավորել: Նույն դասընթացավարները մարզերում իրականացրեցին նաև նույնականացման քարտ կարդացող սարքերի բաշխումը, կենսաթոշակային բարեփոխումների վերաբերյալ գրականության տարածումը, ինչպես նաև հասարակական կարծիքի ուսումնասիրման հարցումները: